Omstrede SA ambassadeur in Nederland bedankBruce Koloane (Foto: Dimpho Maja/ANA) Suid-Afrika se ambassadeur in Nederland, Bruce Koloane, het bedank. Naledi Pandor, minister van internasionale betrekkinge en samewerking, het Woensdagmiddag in die parlement aan LP’s gesê dat sy in Augustus aan Koloane geskryf en hom ingelig het oor ŉ besluit om hom na Pretoria terug te roep. Volgens Pandor sou Koloane dié maand nog na Suid-Afrika teruggekeer het, maar het hy nou bedank. Koloane het voor die Zondo-kommissie na staatskaping erken hy het onwettig opgetree en gelieg. Ter sprake is die skending van ŉ nasionale sleutelpunt in April 2013 toe ŉ passasierstraler met huweliksgaste van die omstrede en indertyd invloedryke Gupta-familie op die lugmagbasis Waterkloof in Pretoria geland het. Koloane was destyds Suid-Afrika se hoof van protokol en dit is hy wat aangedring het dat die vliegtuig daar land, al was dit onwettig. Koloane het indertyd aangevoer die landing moet voortgaan omdat “Nommer Een” dit beveel het, met “Nommer Een” wat na oudpres. Jacob Zuma as destydse staatshoof verwys het. Destyds is die kwessie nie deurtastend ondersoek nie. Koloane het in daardie stadium verantwoordelikheid vir die debakel aanvaar. Hy het as hoof van protokol bedank, maar is nie vervolg vir sy onwettige gedrag nie. Kort daarna het Zuma hom as Suid-Afrikaanse ambassadeur in Nederland aangestel. Pandor het ná Koloane se getuienis aangekondig dat sy Koloane se ambassadeurskap en moontlike terugroeping dringend met pres. Cyril Ramaphosa bespreek.